Up-101/00
Natisni
Opravilna št.:
Up-101/00
Datum odločitve:
15. 11. 2000
ECLI:
ECLI:SI:USRS:2000:Up.101.00
Akt:
Ustavna pritožba A. A. zoper naloga - opomina za plačilo sodne takse Upravnega sodišča, oddelka v Novi Gorici, št. U 12/00-4 z dne 27. 1. 2000 ter št. U 12/00-15 z dne 23. 3. 2000
Izrek:
Ustavna pritožba A. A. zoper naloga - opomina za plačilo sodne takse Upravnega sodišča, oddelka v Novi Gorici, št. U 12/00-4 z dne 27. 1. 2000 ter št. U 12/00-15 z dne 23. 3. 2000 se zavrže.
Evidenčni stavek:
Nalog - opomin za plačilo sodne takse še ni akt v smislu 50. člena ZUstS. Po Zakonu o sodnih taksah je na zahtevo stranke sodišče dolžno izdati odločbo o odmeri takse. Zoper takšno odločbo sodišča je dopustna posebna pritožba v primeru, ko se stranka ne more pritožiti zoper odločbo o glavni stvari. V zadevi očitno niso bila izčrpana vsa pravna sredstva in je bilo zato ustavno pritožbo treba zavreči že iz tega razloga.
Geslo:
Sodne takse.

Ustavna pritožba zoper nalog - opomin.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o sodnih taksah (ZST), 27. čl.

Zakon o Ustavnem sodišču (ZUstS), 50.,2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
27. 3. 2000
Vrsta odločitve:
sklep
Vrsta rešitve:
zavrženje
Dokument:
US20478
Up-101/00
15. 11. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 15. novembra 2000
s k l e n i l o :
Ustavna pritožba A. A. zoper naloga - opomina za plačilo sodne takse Upravnega sodišča, oddelka v Novi Gorici, št. U 12/00-4 z dne 27. 1. 2000 ter št. U 12/00-15 z dne 23. 3. 2000 se zavrže.
O b r a z l o ž i t e v
1. Pritožnik navaja, da Upravno sodišče zahteva plačilo sodne takse v zadevi, v kateri se je izreklo za nepristojno. Po njegovi oceni sodišče, ki ni pristojno za nudenje sodnega varstva, tudi ni pristojno, da odloča o plačilu sodne takse. V takšni zadevi, se ne more zaračunati sodne takse. Zato vlaga zoper naloga - opomina za plačilo sodne takse št. U 12/2000 z dne 27. 1. 2000 ter z dne 23. 3. 2000 ugovor oziroma pritožbo.
Ker naloga - opomina nimata pravnega pouka, vlaga pritožbo na Upravno sodišče in na Ustavno sodišče. Upravnemu sodišču predlaga, naj naloga - opomina odpravi in mu vrne znesek, ki ga je sicer že plačal. Ustavnemu sodišču pa predlaga, naj naloga - opomina odpravi ali razveljavi in odloči, ali sta v skladu z 2. (pravna in socialna država), 23. (pravica do sodnega varstva) in 25. (pravica do pravnega sredstva) členom Ustave.
2. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) vsakdo lahko ob pogojih, ki jih določa ta zakon vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Po prvem odstavku 51. člena ZUstS je ustavno pritožbo mogoče vložiti šele, ko so izčrpana vsa pravna sredstva.
3. Nalog - opomin za plačilo sodne takse še ni akt v smislu 50. člena ZUstS. Po prvem odstavku 27. člena Zakona o sodnih taksah (Uradni list SRS, št. 30/78 in nasl. - v nadaljevanju: ZST) je na zahtevo stranke sodišče dolžno izdati odločbo o odmeri takse. Po drugem odstavku 27. člena ZST je zoper odločbo sodišča iz prejšnjega odstavka dopustna posebna pritožba samo v primeru, ko se stranka ne more pritožiti zoper odločbo o glavni stvari.
4. Pritožnik je z dopisom, ki ga je Ustavno sodišče prejelo 2.
11. 2000, Ustavnemu sodišču v vednost poslal kopijo pritožbe, ki jo je pri Upravnem sodišču vložil zoper medtem izdani sklep Upravnega sodišča, oddelka v Novi Gorici, št. 12/00 - 17 z dne 16. 10. 2000 o odmeri sodne takse. Ker v zadevi očitno še niso bila izčrpana vsa pravna sredstva, je bilo ustavno pritožbo treba zavreči že iz tega razloga.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan